തുരുത്ത് റെയില്വേ നടപ്പാലം: അറ്റകുറ്റപണികള്ക്കായി 20 മുതല് ഡിസംബര് 10 വരെ അടക്കും ആലുവ: പെരിയാറിനു കുറുകെ ആലുവയേയും ചെങ്ങമനാട് പഞ്ചായത്തിലെ തുരുത്തിനേയും ബന്ധിപ്പിക്കുന്ന റെയില്വേ നടപ്പാലം അറ്റകുറ്റപണികള്ക്കായി അടയ്ക്കുന്നു. സെപ്തംബര് 20 മുതല് ഡിസംബര് 10 വരെയാണ് നടപ്പാതയിലൂടെയുള്ള യാത്ര നിരോധിച്ചിരിക്കുന്നത്. നഗരസഭയും പഞ്ചായത്തും ചെലവ് വഹിക്കണമെന്ന മുന് നിലപാടിന് പകരം റയില്വേ യുടെ നേതൃത്വത്തിലാണ് നടപ്പാലം നവീകരിക്കുന്നത്. 242 മീറ്റര് നീളമുള്ള കാല്നടയാത്രക്കാര്ക്കുള്ള പാത ജനകീയ പ്രക്ഷോഭത്തെ തുടര്ന്ന് 1981 ല് റയില്വേയുടെ നേതൃത്വത്തിലാണ് നിര്മ്മിച്ചത്. ആലുവ തുരുത്ത് നിവാസികള്ക്ക് എളുപ്പത്തില് ആലുവ പട്ടണത്തില് എത്തിച്ചേരുന്നതിനുള്ള മാര്ഗമായ നടപ്പാലം കാലപ്പഴക്കത്താല് അപകടാവസ്ഥയിലാണ്. അറ്റകുറ്റപണികള് പൂര്ത്തിയാകുന്നതുവരെ ജനങ്ങള് മറ്റു യാത്രാ മാര്ഗങ്ങള് സ്വീകരിക്കണമെന്നും ജില്ലാ കളക്ടര് നിര്ദ്ദേശിച്ചു. 39 ലക്ഷം രൂപ ചെലവ് വരുന്ന അറ്റകുറ്റപ്പണി ആലുവ നഗരസഭയും ചെങ്ങമനാട് ഗ്രാമപഞ്ചായത്തും ചേര്ന്ന് വഹിക്കണമെന്ന റെയില്വേയുടെ ഉത്തരവ് ഏറെ വിവാദമായിരുന്നു. ഇതിനെതിരെ ശക്തമായ ജനകീയ പ്രതിഷേധം ഉയര്ന്നതിനെ തുടര്ന്നാണ് റെയില്വെ തന്നെ അറ്റകുറ്രപ്പണിയുടെ ചെലവ് വഹിക്കാന് തീരുമാനമായത്.